<classify> BUNGE limepitisha Azimio la kumpongeza Rais John Magufuli, kwa kushika wadhifa wa Mwenyekiti wa Jumuiya ya Maendeleo ya Nchi za Kusini mwa Afrika SADC, huku hoja nane za kutoa pongezi hizo zikiainishwa.Azimio hilo lilisomwa bungeni na Mwenyekiti wa Kamati ya Kudumu ya Bunge ya Mambo ya Nje, Ulinzi na Usalama, Mussa Azzan Zungu, ambaye ni Mbunge wa Ilala mkoani Dar es Salaam kupitia CCM.Baadaye azimio hilo liliungwa mkono na wabunge sita kwa kulipongeza.Baada ya kupitishwa kwa Azimio hilo kwa kishindo, Spika Job Ndugai alisema Bunge limeandika historia muhimu kwa vizazi vya sasa na vijavyo.Amewapongeza Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi na wa Viwanda na Biashara, Innocent Bashungwa kwa kazi kubwa waliyoifanya.Waliopongeza na kuunga mkono ni Mbunge wa Kijitoupele, Shamsi Vuai Nahodha CCM, Mbunge wa Viti Maalumu, Amina Makilagi CCM, Mbunge wa Lupa, Victor Mwambalaswa CCM, Mbunge wa Kigoma Kaskazini, Peter Serukamba CCM, Mbunge wa Viti Maalumu na Agnes Marwa CCM.Mbunge wa Malindi, Ally Salehe CUF alipongeza na kushauri mambo kadhaa, yafanyike ili Rais Magufuli aache alama katika uongozi wake.Mambo nane Azimio lenyewe na hoja za wachangiaji karibu wote, ziliegemea katika mambo nane, ambayo ni namna Rais Magufuli alivyopokea kijiti cha uenyekiti; alivyoandaa mkutano na alivyouendesha, na namna Tanzania inavyoendeleza historia ya kuwa kinara wa ukombozi kwa nchi za Afrika.Nyingine ni Tanzania sasa kuwa kiongozi wa mapambano ya kiuchumi ndani ya SADC; kushawishi kuingizwa kwa lugha ya Kiswahili; kushawishi matumizi ya rasilimali za Afrika kwa manufaa ya Waafrika; nchi za SADC kuanza kufanya biashara zenyewe kwa zenyewe na nchi za SADC kutumia sekta ya viwanda kama kichochea chanya cha kukuza uchumi.Azimio lenyeweAkisoma Azimio hilo, Zungu alisema Bunge limeamua kumpongeza Rais Magufuli kwa kuchaguliwa kuwa Mwenyekiti wa SADC na kwa kuendesha kwa ustadi Mkutano wa 39 wa jumuiya hiyo hivi karibuni jijini Dar es Salaam, jambo ambalo limeipa heshima kubwa Tanzania.Alisema namna Rais Magufuli alivyopokea uenyekiti na namna maandalizi na usimamizi wa mkutano huo ulivyofanyika, umetoa ishara kuwa katika kipindi cha mwaka mmoja cha uongozi wake SADC itapata mafanikio makubwa.Alisema chimbuko la Azimio hilo la Bunge, limetokana na namna Tanzania ilivyo mstari wa mbele katika kuongoza mapambano ya Ukombozi kwa nchi za Kusini mwa Afrika tangu enzi za Baba wa Taifa, Mwalimu Julius Nyerere.Kupitia mkutano huu mkubwa tumeona namna Tanzania inavyoendelea kubakia katika lamani si tu ya kuongoza mapambano ya kisiasa lakini pia kuongoza mapambano ya kiuchumi bila woga, jambo ambalo Rais Magufuli ameidhihirishia dunia kuwa ni kiongozi wa aina ya pekee, alisema Zungu.Michango ya wabungeAkichangia hoja hiyo, Nahodha alisema anapongeza hatua hiyo ya Bunge kutokana na sababu kuu mbili, ambazo alizitaja kuwa ni historia ya ukombozi Kusini mwa Afrika.Alisema Tanzania ilifanya kazi kubwa ya kusaidia nchi za Kusini mwa Afrika kupata Uhuru kati ya miaka ya 1960 hadi 1980 na baadaye Afrika Kusini kuondoka kwenye ubaguzi wa rangi miaka ya 1990.Alisema maneno yaliyosemwa na Rais Magufuli wakati wa Mkutano wa 39 wa kuzitaka nchi za SADC kushirikiana zenyewe kwa zenyewe, badala ya kutegemea zaidi mataifa ya Magharibi, yanadhihirisha kuwa bado mataifa ya Afrika hayajakamilisha kazi ya kutokomeza ukoloni kutokana na kuwepo kwa viashiria vya ukoloni mamboleo.Alisema Azimio hilo la Bunge, pia linalenga kuunga mkono hatua ya Tanzania kuongoza awamu ya pili ya ukombozi kwa nchi za SADC, ukombozi wa kiuchumi kupitia kwa Rais Magufuli, baada ya ukombozi wa awali wa kisiasa uliongozwa na Baba wa Taifa, Mwalimu Nyerere.Makilagi alisema Rais Magufuli ameipata heshima kubwa Tanzania kutokana na namna alivyoandaa mkutano huo, na kuwa hatua yake ya kupokea kijiti hicho Tanzania ikiwa katika hali ya amani na utulivu, lakini pia hatua ya kuingiza lugha ya Kiswahili kuwa miongoni mwa lugha nne rasmi za SADC, kunamfanya kuwa Rais ambaye hajapata kutokea baada ya Nyerere.Tumeona namna alivyowashawishi viongozi wenzake kwa suala la lugha ya Kiswahili, tumeona alivyowashawishi kuhusu matumizi ya rasilimali za Afrika kwa maendeleo ya nchi za Afrika, tumeona alivyowashawishi wenzake kufanya biashara wao kwa wao.Rais Magufuli amesisitiza umuhimu wa nchi za Afrika kujitegemea na mfano mzuri ni bajeti ya serikali ambayo wakati anaingia ilikuwa tegemezi kwa asilimia 40 lakini sasa inategemea wafadhili kwa asilimia nane tu. Hakika katika uchaguzi wa mwakani kura zote ni zake, alisema Makilagi.Mwambalaswa alisema hatua ya Rais Magufuli, kuwataka marais wa SADC kujitegemea, inakumbusha namna jumuiya hiyo ilivyoundwa wakati wa Mwalimu Nyerere, ambako baada ya kuona mbinu za kuzikomboa nchi za Kusini mwa Afrika kupitia Umoja wa Nchi za Mstari wa Mbele kuwa ngumu kutokana na nchi hizo kuitegemea Afrika Kusini kiuchumi, alishauri kuundwa kwa Jumuiya ya Ushirikiano na Maendeleo kwa Nchi za Kusini mwa Afrika SADCC enzi hizo.Serukamba alisema ingawa baadhi ya watu wanasema kuwa Rais Magufuli alikabidhiwa uenyekiti kutokana na zamu ya Tanzania kufika, lakini vipo vigezo vilivyowafanya viongozi wenzake kumpa mamlaka hayo na wangeweza kumpa Rais mwingine kama wangeona Tanzania haina sifa.Alitaja baadhi ya vigezo kuwa ni amani, utulivu, usalama na utayari wa Rais Magufuli.Ally Salehe alisema kumpongeza Rais anapofanya jambo jema ni suala zuri, lakini akaongeza kuwa ni vizuri kwa Bunge kujikita zaidi katika kumshauri Rais Magufuli mambo ya kuyasimamia katika kipindi chake cha mwaka mmoja ili aache alama kama ilivyo kwa Nyerere.Alitaja baadhi ya mambo ya kumshauri kuwa kukomesha mauaji ya kugombea nafasi za ajira nchini Afrika Kusini, ambako raia wa Afrika Kusini wanawabagua Waafrika wenzao, kuondoa vikwazo vya kibiashara ndani ya SADC, ushirikishwaji wa Bunge na asasi za kiraia ndani ya SADC, na utamaduni wa nchi za SADC kufanya tathimini baada ya uchaguzi.Marwa alisema hatua ya Rais Magufuli, kuzishauri nchi za SADC kukuza uchumi kupitia sekta ya viwanda, kutaleta manufaa ya haraka, kwa vile tayari manufaa kama hayo yameanza kuonekana tangu Rais alipoanza kusimamia Sera ya Uchumi wa Viwanda, utakaoipeleka Tanzania kwenye uchumi wa kati ifikapo mwaka 2025.  <topic>: KITAIFA 